CELEX: 52021PC0433
Language: bg
Date: 2021-07-30
Title: Предложение за РЕШЕНИЕ ЗА ИЗПЪЛНЕНИЕ НА СЪВЕТА за изменение на Решение за изпълнение (ЕС) 2018/789 за предоставяне на разрешение на Унгария да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност

ЕВРОПЕЙСКА КОМИСИЯ
            Брюксел, 30.7.2021
            COM(2021) 433 final
            2021/0247(NLE)
            Предложение за
            РЕШЕНИЕ ЗА ИЗПЪЛНЕНИЕ НА СЪВЕТА 
            за изменение на Решение за изпълнение (ЕС) 2018/789 за предоставяне на разрешение на Унгария да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност
            
               
         
         
            
               ОБЯСНИТЕЛЕН МЕМОРАНДУМ
            
            
               Съгласно член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност
                  1
                („Директивата за ДДС“) Съветът, като действа с единодушие по предложение на Комисията, може да разреши на всяка държава членка да прилага специални мерки за дерогация от разпоредбите на посочената директива с цел да опрости процедурата за събиране на ДДС или да предотврати някои форми на отклонение от данъчно облагане или избягване на данъци.
            
            
               С писмо, заведено в Комисията на 18 февруари 2021 г., Унгария поиска разрешение да продължи да прилага дерогацията от член 193 от Директивата за ДДС по отношение на лицето – платец на ДДС, в случая на някои доставки, извършвани от данъчно задължени лица в производство по ликвидация или каквото и да е друго производство за правно установяване на несъстоятелност. В съответствие с член 395, параграф 2 от Директивата за ДДС с писмо от 7 април 2021 г. Комисията информира останалите държави членки за отправеното от Унгария искане. С писмо от 8 април 2021 г. Комисията уведоми Унгария, че разполага с цялата информация, която ѝ е необходима за оценка на искането.
            
            
               1.КОНТЕКСТ НА ПРЕДЛОЖЕНИЕТО
            
            
               •Основания и цели на предложението
            
            
               
                  На основание на член 199, параграф 1, буква ж) от Директивата за ДДС държавите членки могат да предвидят платец на ДДС да бъде данъчно задълженото лице, за което се извършва доставката на недвижими вещи, продадени от длъжник, срещу когото е произнесено съдебно решение за изпълнение при процедура за публична продан („механизъм за обратно начисляване“). През 2017 г. Унгария поиска да бъде разширен обхватът на приложение на механизма за обратно начисляване, така че в него да се включат и доставките на капиталови стоки и доставките на други стоки и услуги с пазарна стойност, надвишаваща 100 000 унгарски форинта (приблизително 275 евро) към датата на възникване на данъчното събитие, когато данъчно задълженото лице, извършващо доставките на стоките или услугите, е в производство по ликвидация или каквото и да е друго производство за правно установяване на несъстоятелност. С Решение за изпълнение (ЕС) 2018/789 на Съвета
                     2
                   дерогацията бе разрешена за периода до 31 декември 2021 г.
               
               
                  Капиталовите стоки обикновено представляват инструменти, машини и предмети с висока стойност. Освен това, според Унгария, голям брой сделки, чиято стойност надхвърля прага от 100 000 унгарски форинта, се извършват от данъчно задължени лица в несъстоятелност. Ликвидаторът често не успява да заплати дължимия ДДС, тъй като сумата се използва за погасяване на по-ранни искове. Същевременно купувачът, който е данъчно задължено лице с право на приспадане, може все пак да приспадне заплатеното ДДС, като това води до загуби за бюджета и в общи линии финансира ликвидацията. В Унгария са регистрирани случаи на измама, при които дружества в ликвидация издават фиктивни фактури на действащи дружества, като по този начин намаляват драстично своите данъчни задължения, без да има гаранция, че издателят на фактурата ще заплати дължимия ДДС. 
               
               
                  Въпреки че цифрите, предоставени от унгарската национална данъчна и митническа администрация, показват постоянен спад на броя на производствата по несъстоятелност в периода 2017—2020 г., е възможно икономическите последици от пандемията от COVID-19 да причинят рязко увеличение на броя на производствата по ликвидация в близко бъдеще, което да направи необходимо запазването на механизма за обратно начисляване по отношение на тези сделки.
               
               
                  Ето защо Унгария твърди, че е налице необходимост от защита на данъчните приходи и интересите на бюджета, предвид големия брой на данъчно задължените лица във финансови затруднения, които извършват гореспоменатите доставки. Според Унгария механизмът за обратно начисляване е подходящ за целта инструмент. Данъчно задълженото лице, намиращо се в производство по ликвидация, няма да бъде лице – платец на ДДС, а клиентът няма да бъде санкциониран, като същевременно ще бъдат избегнати загубите за държавния бюджет.
               
            
            
               Въпреки че Унгария поиска срокът на действие на разрешението да бъде удължен до 31 декември 2026 г., се предлага удължаването на срока на валидност на дерогацията да бъде разрешено до 31 декември 2024 г. Предоставянето на дерогация, позволяваща използването на механизма за обратно начисляване, е крайна мярка, чието прилагане следва да бъде ограничено във времето във възможно най-голяма степен. Освен това този срок следва да бъде достатъчен за въвеждането на други конвенционални мерки за намаляване на загубите за държавния бюджет, и по-специално на загубите, дължащи се на измамническо поведение, като по този начин се избегне повторно удължаване на срока на действие на тази мярка.  
            
            
               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ
            
            
               •Правно основание
            
            
               
                  Член 395 от Директивата за ДДС.
               
            
            
               •Субсидиарност (при неизключителна компетентност) 
            
            
               
                  Предвид разпоредбата от Директивата за ДДС, на която се основава настоящото предложение, то е от изключителната компетентност на Европейския съюз. Съответно принципът на субсидиарност не се прилага.
               
            
            
               •Пропорционалност
            
            
               
                  Решението се отнася до предоставяне на разрешение на държава членка по нейно искане и не представлява задължение.
               
               
                  Предвид ограничения обхват на дерогацията специалната мярка е пропорционална на поставената цел, а именно борбата с отклонението от данъчно облагане. Тя не надхвърля необходимото за постигането на тези цели.
               
            
            
               •Избор на инструмент
            
         
         
            
               
                  Предложеният инструмент е решение за изпълнение на Съвета.
               
               
                  Съгласно член 395 от Директивата за ДДС дерогация от общите правила за ДДС е възможна единствено след разрешение на Съвета, действащ с единодушие по предложение на Комисията. Решение за изпълнение на Съвета е най-подходящият инструмент, тъй като негов адресат може да бъде отделна държава членка.
               
            
            
               3.РЕЗУЛТАТИ ОТ ПОСЛЕДВАЩИТЕ ОЦЕНКИ, ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО
            
            
               •Консултации със заинтересованите страни
            
            
               
                  Не беше проведена консултация със заинтересованите страни. Настоящото предложение се основава на искане, отправено от Унгария, и се отнася само за тази конкретна държава членка.
               
            
            
               •Събиране и използване на експертни становища
            
            
               
                  Не бяха необходими външни експертни становища.
               
            
            
               •Оценка на въздействието
            
            
               Предложението за решение за изпълнение има за цел да защити данъчните приходи и бюджетните интереси от дружества в производство по несъстоятелност, в случай че те извършват доставки на капиталови стоки или доставки на стоки или услуги с пазарна стойност, надвишаваща 100 000 унгарски форинта. Според Унгария прилагането на механизма за обратно начисляване към тези видове сделки действително е опростило събирането на данъка и е предотвратило отклонението от данъчно облагане. Прилагането на мярката е ограничило загубите за държавния бюджет и е генерирало допълнителни приходи на приблизителна стойност 1,5—2 милиарда унгарски форинта (приблизително 4,2—5,6 милиона евро) на година. Следователно мярката за дерогация е оказала положително въздействие, макар и много ограничено. Предвид ограничения обхват на това въздействие, Унгария следва да приложи други конвенционални мерки за намаляване на загубите за бюджета, с които биха могли да бъдат постигнати сходни резултати. 
            
            
               Поради тесния обхват на дерогацията и ограничения ѝ срок на прилагане въздействието при всички случаи ще бъде ограничено.
            
            
               •Основни права
            
            
               
                  Предложението няма никакво отражение върху защитата на основните права.
               
            
            
               4.ОТРАЖЕНИЕ ВЪРХУ БЮДЖЕТА
            
            
               
                  Предложението няма да има отрицателно отражение върху бюджета на ЕС.
               
            
            
               5.ДРУГИ ЕЛЕМЕНТИ
            
            
               Предложението включва клауза за изтичане на срока на действие на 31 декември 2024 г.
            
            
               2021/0247 (NLE)
            
            
               Предложение за
            
            
               РЕШЕНИЕ ЗА ИЗПЪЛНЕНИЕ НА СЪВЕТА
            
            
               за изменение на Решение за изпълнение (ЕС) 2018/789 за предоставяне на разрешение на Унгария да въведе специална мярка за дерогация от член 193 от Директива 2006/112/ЕО относно общата система на данъка върху добавената стойност
            
         
         
            
               СЪВЕТЪТ НА ЕВРОПЕЙСКИЯ СЪЮЗ,
            
            
               като взе предвид Договора за функционирането на Европейския съюз, 
            
            
               като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност
                  3
               , и по-специално член 395, параграф 1, първа алинея от нея,
            
            
               като взе предвид предложението на Европейската комисия,
            
            
               като има предвид, че:
            
            
               (1)Съгласно общото правило, заложено в член 193 от Директива 2006/112/ЕО, лице – платец на данъка върху добавената стойност (ДДС), пред данъчните органи е всяко данъчно задължено лице, което извършва облагаема доставка на стоки или услуги.
            
            
               (2)С Решение за изпълнение (ЕС) 2018/789 на Съвета
                  4
                на Унгария бе предоставено разрешение да въведе мярка за дерогация от член 193 от Директива 2006/112/ЕО („специалната мярка“) по отношение на лицето – платец на ДДС, в случая на някои доставки, извършвани от данъчно задължени лица в производство по ликвидация или каквото и да е друго производство за правно установяване на несъстоятелност.
            
            
               (3)С писмо от 18 февруари 2021 г. Унгария подаде искане до Комисията за удължаване на срока на действие на разрешението за прилагане на специалната мярка до 31 декември 2026 г. („искането“). Заедно с искането Унгария представи доклад, който съдържа преглед на специалната мярка.
            
            
               (4)В съответствие с член 395, параграф 2, втора алинея от Директива 2006/112/ЕО, с писма от 7 април 2021 г. Комисията препрати искането до останалите държави членки. С писмо от 8 април 2021 г. Комисията уведоми Унгария, че разполага с цялата информация, необходима за разглеждане на искането.
            
            
               (5)Унгария твърди, че данъчно задължените лица в производство по ликвидация или по несъстоятелност често не заплащат на данъчните органи дължимия от тях ДДС. Същевременно купувачът, който е данъчно задължено лице с право на приспадане, може все пак да приспадне заплатения ДДС, като това води до загуби за бюджета и финансира ликвидацията. В Унгария са регистрирани случаи на измама, при които дружества в ликвидация издават фиктивни фактури на действащи дружества и намаляват драстично своите данъчни задължения, без да има гаранция, че издателят на фактурата ще заплати дължимия ДДС.
            
            
               (6)В съответствие с член 199, параграф 1, буква ж) от Директива 2006/112/ЕО държавите членки могат да предвидят лицето — платец на ДДС да бъде данъчно задълженото лице, за което се извършва доставката на недвижими вещи, продадени от длъжник, срещу когото е произнесено съдебно решение за изпълнение при процедура за публична продан („механизъм за обратно начисляване“). Специалната мярка позволява на Унгария да разшири обхвата на приложение на механизма за обратно начисляване, така че в него да се включат и други доставки, извършвани от данъчно задължени лица в производство по ликвидация, и по-специално доставките на капиталови стоки и доставките на други стоки или услуги с пазарна цена, надвишаваща 100 000 унгарски форинта.
            
            
               (7)Съгласно предоставената от Унгария информация прилагането на механизма за обратно начисляване към тези видове сделки действително е опростило събирането на данъка и е предотвратило отклонението от данъчно облагане. Прилагането на мярката е ограничило загубите за държавния бюджет и е генерирало допълнителни приходи. Освен това е възможно икономическите последици от пандемията от COVID-19 да причинят рязко увеличение на броя на производствата по ликвидация в близко бъдеще, което да подчертае необходимостта от удължаване на срока на действие на специалната мярка.
            
            
               (8)Исканата дерогация следва да бъде ограничена във времето, за да се даде възможност на данъчната администрация да въведе преди изтичането на срока на мярката за дерогация други конвенционални мерки за преодоляване на съответния проблем и за намаляване на загубите за държавния бюджет, и по-специално на загубите, дължащи се на измамничеки практики, което ще направи ненужно удължаването на срока на действие на дерогацията. Дерогация, позволяваща използването на механизма за обратно начисляване, се разрешава само по изключение за определени области с повече измами и се употребява в краен случай. Поради това срокът на действие на разрешението следва да бъде удължен само до 31 декември 2024 г. 
            
            
               (9)Мярката за дерогация няма да окаже отрицателно въздействие върху собствените ресурси на Съюза, формирани от ДДС.
            
            
               (10)Поради това Решение за изпълнение (ЕС) 2018/789 следва да бъде съответно изменено,
            
            
               ПРИЕ НАСТОЯЩОТО РЕШЕНИЕ: 
            
            
               Член 1
            
            
               В член 2 от Решение за изпълнение (ЕС) 2018/789 втората алинея се заменя със следното: 
            
            
               „Срокът на действие на настоящото решение изтича на 31 декември 2024 г.“
            
            
               Член 2
            
         
         
            
               Адресат на настоящото решение е Унгария.
            
            
               Съставено в Брюксел на […] година.
            
            
               
                     За Съвета
               
               
                     Председател
               
            
         
         
            
                  
                     (1)
                  
                        OВ L 347, 11.12.2006 г., стр. 1.
               
               
                  
                     (2)
                  
                        ОВ L 134, 31.5.2018 г., стр. 10—11. 
               
               
                  
                     (3)
                  
                        OВ L 347, 11.12.2006 г., стр. 1.
               
               
                  
                     (4)
                  
                        ОВ L 134, 31.5.2018 г., стр. 10—11.